Kuwi.
34.
Metatsiere 'Erihú mɨpaɨ kaniutayɨni: 
«Xeme temaiwawemete, neniuki xekeneu'eni, xeme 'ɨxatsitɨariekate, yemekɨ xekeneneu'eni. 
Naka 'enakareme niuki puwata'inɨnɨata, neni 'ikwai mɨrewata'inɨnɨata hepaɨ. 
Teyunaitɨ 'ikɨ mɨyamɨti'ane tepeitimaixɨani, yatepɨtiyuani teyunaitɨ tita matsi 'aixɨa mɨti'ane. 
»Kuwi mɨpaɨ putaine: “Ne 'axanepɨkatiyuruwame, matsi Kakaɨyari nehetsie 'aixɨa mɨtiyurieni pɨkayuwaɨriya. 
Mɨti'itawa nekani'eriwanitsɨari, tsepa tewi heitserie nemexeiya nemɨhɨkɨ, 'ɨrɨteya 'ari pɨnetsimiexime, tsepa 'axanekatiuyuri”. 
¿Hakewa xewitɨ Kuwi hepaɨ 'anetɨ peyeika, yunanaimarika haretɨ haa hepaɨ? 
Kaninakeni 'axateyuruwamete muwatemawiekakɨ meta 'axamemɨte'u'iyari muwanɨkakɨ. 
Meta mɨpaɨ putaine kename tewi tixaɨtɨ kara'iwa Kakaɨyari naki'eritɨatɨ xeikɨa xɨka 'uyeikani. 
»Teɨteri xemɨtemaiwawe xekeneneu'eni: Kakaɨyari 'axamɨtiuyurieni pɨkayɨwe, meta Naimekɨmɨtɨrɨkaɨye kemɨkatiheitseriekɨ yapɨkatiyurieni. 
Kakaɨyari tewi kemɨtiu'uximayataxɨkɨ yapɨrekapitɨwa, kemɨreuyewetse hetsiena yapɨtiyuriene. 
Mɨpaɨ tepɨkateku'eriwani kename Kakaɨyari kemɨkatiheitserie tiyuriene. Naimekɨmɨtɨrɨkaɨye heitserie kemɨrexeiya pɨka'anutuna. 
¿Kemɨ'ane kwiepa tɨrɨkariyaya pipitɨa? ¿Kemɨ'ane penukake kwiepa mɨti'ɨwiyanikɨ? 
Xɨka mɨpaɨ tiu'erieni kename yu'iyari tatsinawairieni, yu'iiya xɨka tatsi'unawairieni kɨmana tukari temexeiyakɨ, 
yunaitɨ teɨteri mekaniukumaweriweni, yunaitɨ tumuanari mekanakɨniwaweni. 
»'Ikɨ ketineu'eni, xɨka yurikɨ petimaiweni, yemekɨ keneu'eni kenemɨtayɨni. 
¿Tiyɨwekuta tita mɨtiheitserie tixani'erietɨ mɨtiuta'aita? ¿Kamɨtsɨ Kakaɨyari heitserie mexeiya mɨtɨrɨkaɨye hetsie perahɨani, 
kemɨ'ane te'aitamete memamariwaweme mɨkawarayeitɨa meta memɨtɨrɨkawi yatiwakɨhɨawetɨ 'axakememɨteyuriekɨ? 
Kakaɨyari te'aitamete mexɨakate xeikɨa waɨkawa pɨkawaparewie, meta xikutsixi xeikɨa pɨkawaparewie tixaɨtɨ memɨkateheuxeiya kawanaki'erietɨ. Yunaitɨ matsi mɨkɨ 'iwewarimama mepɨhɨkɨ. 
Yapauka tɨkari hixɨapa menitakukuweni, teɨteri mekanitiyɨyɨakani marikakɨ mekanitakukuweni, Memɨmamariwawe mekananakaxɨriwani teɨteri 'atsimekateyuriekaku. 
»Kakaɨyari hɨxiteya teɨteri wahuye pɨwaxeirie, mɨkɨ yuxexuitɨ kememɨte'u'uwa pɨ'ɨwiya. 
Pumawe yɨriya meta 'etɨri 'emayetsuye 'axateyuruwamete mɨwati'awietakɨ. 
Kakaɨyari mitixeiyaxɨani pɨkaheuyewetse kepauka muwata'iwawiyakɨ. 
Pɨkati'iwauni 'akuxi memɨmamariwawe muwaranakaxɨrienikɨ, meta hipame pɨta muwaranuti'uitɨanikɨ. 
Kakaɨyari naime katinaka'utɨwani kememɨteyurie, yɨwikɨta kaniwaratixɨrɨwani meta kaniwatiketsinani, 
putiwaruka'enitsitɨwa ke'axamemɨte'uyurikɨ yunaime teɨteri wahɨxie, 
me'iweiyatɨ memɨte'uhayewaxɨkɨ 'aitsikaya memɨka'anuku'erikɨ. 
Hetsɨana paitɨ memiye'atɨakɨ tixaɨtɨ memɨkatehexeiya meta memɨteheuyehiwa wahiwari, hikɨ Kakaɨyari kani'enieni. 
¿Matsi kepaikɨ hetsiena pɨrahɨawe xɨka mɨkɨ kayuwatɨ tiuyerɨni? ¿Kepaikɨ pixeiyawe xɨka yunierika 'awietani? Mɨkɨ yunaime teɨteri meta wakiekari waheima pɨkawe, 
'axamemɨte'u'iyari memɨkate'aitanikɨ meta teɨterimama waruwiniyakɨ. 
»Xɨka 'ipaɨ petitahɨawe: “Yurikɨ ne'axanepɨtiuyuri, tawariri 'axanepɨkamatitahɨawe. 
Yakenetineuta'ɨkitɨa tita 'akuxi nemɨkatixeiya, xɨka 'axanetiuyurieni, tawariri mɨpaɨ nepɨkatiyurieni”. 
¿Kakaɨyari metiupitɨawe, 'ekɨ kemɨmatinake, tsepa 'ekɨ pemɨka'itanaki'eri? Ne nepɨkahɨkɨ yanemɨtayɨni, matsi 'ekɨ pɨta, 'ayumieme yakeneutayɨki kepemɨtiku'eriwa. 
»Memɨtemaiwawe yamekenete'utahɨawe meta xeme xemeti'enatɨkɨka xemɨnetsi'enie: 
“Kuwi 'atsikatimaitɨ putaine, niukieyatsie pumawe meitimaitɨyanikɨ”. 
Kuwi keheutixeiyariexɨani, 'axatiyuruwame hepaɨ kaniutayɨni. 
'Axatiuyuriekatɨtɨ tawari 'akuxi mɨkaheu'ena kanayuyeitɨwani, meta 'akuxi tahɨxie kataniyuriyani, metatsiere Kakaɨyari hepaɨtsita waɨkawa 'axakaniutayɨni». 
