'Amuxi.
4.
'Ikɨ niuki xeme xekeneu'eni, wakaitsixi Watsani miemete, Tsamariya hɨriyaritsie xemu'uwa, haweri memɨ'anene xemɨwananaima meta tixaɨtɨ memɨkatehexeiya, yɨkɨnama mɨpaɨ xemɨtewakɨhɨawe: «Xeketatenahapaniri tepanu'ieni». 
Yawé naimekɨmɨyɨwe mɨpaɨ kanaineni kemɨtipatsiekɨ: «Tukari kanaye'amɨkɨ xeme xenuiwaritsie, 'imatɨrieka mieme kananuhaniemɨkɨ tepɨa 'utakeitsitɨarietɨ. 
Kuraru haxawakaku xekananetɨariekuni yu'utɨa xeheu'utɨ, Heximuni hɨriyaritsie xekanitiyunitɨariekuni 
»Xekenehu Weteri mana 'axaxeketeneyurieka. Kirikari xekenehu manata yaxeikɨa 'axaxeketeneyurieka, ximeri xeketenemawatɨweni, meta hairieka tukaritsie tamamata hetsiemieme xeime xekeneyetuayani. 
Paa mukuxanariyarie xekenetitaiyani pamɨpariyutsi mawariyari mɨhɨkɨtɨnikɨ meta hipame xeketeniwarutaxatɨa mawari memɨyetuanikɨ kememɨteyuwaɨriya. Yaxeketeneuyuri yunaitɨ 'ixaheritsixi yamemɨtehetimanikɨ, mɨkɨ xeme mɨxenakekɨ 
»Ne haaka nekaniutixuawitɨani naitsarie xekiekaritetsie, paa memɨkakwakakɨ yanepɨtiuyuri xemukutetɨkatsie. Mɨyatɨtɨ, xeme nehetsɨa xepɨka'u'axɨa 
»Ne yanepɨtiuyuri mɨkakawiyekɨ kepauka meuyewekai 'akuxi haika metseri mɨtika'itsanatɨtsie. Xeime kiekariyaritsie pukawiyexɨ, xaɨtsieta hawaikɨ, xeime 'etsarita xeikɨa pukawiyexɨ, xaɨtsie pɨka'ukawiyexɨ, 'ayumieme pɨtiutiwa. 
Hau'erietɨ mekaneu'uwakaitɨni tsepa kemɨ'ane kiekaritsie teɨteri haa mekuwautɨwetɨ, peru yaxeikɨa mepɨteheuharikukai. Mɨyatɨtɨ, xeme nehetsɨa xepɨka'u'axɨa 
»Wa'etsaripa 'utsikari wahekɨ nepɨwaru'uximatɨa meta mɨtitiwanikɨ, 'utsikari naime mepɨteheukuxɨxɨa waharawerita meta kaxie memɨwa'etsatsie, wapiní meta wahuriwu. Mɨyatɨtɨ, xeme nehetsɨa xepɨka'u'axɨa 
»Waɨkawa 'uximatɨarika nepenɨ'a 'Ekipitu hepaɨ. Temari 'aixɨa memɨ'anene 'ixiparakɨ nepɨwarukwi, wakawayutsixi yunaitɨ meputiwiyarie. Yanepɨtiuyuri yutsurita memi'ɨkwekɨ mɨkite wa'ɨakariyari. Mɨyatɨtɨ, xeme xepɨkanetsihaye'eri 
»Ne nepɨxe'uka'unaxɨ Tsuruma meta Kumuxa hepaɨ, tɨɨyari xeikɨa xepuyuhayewaxɨ tai mihayewaxɨ hepaɨ. Mɨyatɨtɨ, xeme xepɨkanetsi'aye'eri 
»'Ixaheri, 'ayumieme hikɨta nepɨmetika'enitsitɨani, yanemɨtiyurienikɨ, 'Ixaheri, keneyukuha'aritɨwani, 'akakaɨyari pemanunakekɨ». 
Ne nekanihɨkɨtɨni hɨri nemɨtiwewiwa, meta 'eka nemunenetɨwa, ne nekanihɨkɨtɨni tewi kemɨtiyurieni nemihekɨata, meta hekɨariya yɨriya nemunenetɨwa, meta kwie heima nemuyeika: Yawé Kakaɨyari Naimekɨmɨtɨrɨkaɨye nekatinitewaka. 
